Min iħobb id-dixxiplina, iħobb it-tagħlim, imma min jobgħod iċ-ċanfir hu bla moħħ. Min hu tajjeb jaqla' ħniena mingħand il-Mulej, imma l-brikkun ikun ikkundannat. Il-ħżiena ma jkunu qatt fis-sod, imma għerq il-ġusti ma jinqala' b'xejn. Mara tinqala' l-foħrija ta' żewġha, mara bla ġieħ bħal taħsir f'għadmu. Ħsibijiet il-ġusti skont is-sewwa, imma fehmiet il-ħżiena kollha qerq. Bi kliemhom il-ħżiena jonsbu għall-ħajja, imma kliem it-tajbin iġib il-ħelsien. Il-ħżiena jintrebħu u jintemmu, imma nisel it-tajbin jibqa' sħiħ. Bniedem bil-għaqal ta' min ifaħħru, bniedem ta' qalb mgħawġa ta' min jistmerru. Aħjar wieħed fqajjar li jaqla' kemm jgħix, minn wieħed kburi li m'għandux ħobż. Il-ġust jieħu ħsieb sal-bhima tiegħu, imma l-ħażin qalbu kiefra. Min jaħdem l-għalqa tiegħu jiekol bix-xaba', min jagħtiha għall-frugħat hu bla moħħ. Id-dar b'saħħitha tal-ħażin tiġġarraf, imma nisel it-tajbin iżomm sħiħ sal-aħħar. Il-ħażin jinqabad mill-qerq ta' kliemu, imma l-ġust jeħles mill-għawġ. Bi kliem fommu jirnexxi l-bniedem, u bix-xogħol ta' jdejh ikollu l-ħlas. Triqtu l-iblah jaraha tajba, imma l-għaref jieħu parir ħaddieħor. L-iblah malajr juri s-saħna tiegħu, imma l-għaqli jaħbi l-għajb li jħoss. Min iħobb is-sewwa jixhed is-sewwa, imma min jixhed ħażin hu kollu qerq. Min iqassas b'ilsienu jinfed bħal sejf, imma lsien l-għorrief idewwi. Kliem is-sewwa jżomm sħiħ għal dejjem, imma l-ilsien giddieb għomru qasir. Il-qerq fil-qalb ta' min ifassal il-ħsara, u l-hena f'dawk li jfittxu l-ġid. L-ebda ħsara ma tiġi fuq il-ġust, imma l-ħżiena kollhom għawġ. Jistmell il-Mulej lil min hu giddieb, imma jitgħaxxaq b'min jagħmel is-sewwa. Bniedem għaqli jaħbi għerfu, imma l-iblah ixandar bluhitu. Min hu bieżel jimxi 'l quddiem, imma l-għażżien jibqa' qaddej. L-inkwiet ikiddha qalb il-bniedem, imma kelma tajba tferraħha. Il-ġust jaħrab mill-ħażen, imma triq il-ħżiena tmexxihom ħażin. L-għażżien ma jaqbadx x'jiekol, imma l-ħabrieka jiksbu ħafna ġid. Triq is-sewwa twassal għall-ħajja, imma l-ħażina tieħu għall-mewt.